Sreda, 14. april.

Kinodvor ob 21.00. Kuhinja z dušo.
Nov celovečerec nemškega režiserja Fatiha Akina, tokrat v bolj humornem duhu, saj gre za dinamično komedijo o brezupno neorganiziranem šefu restavracije in drugih prisrčno prismuknjenih ekscentrikih, ki utripa v ritmu sodobne večkulturne Nemčije.
Petek, 16. april.
Gromka ob 18.00. CDI in Bojan Radej: Povezovanje antisistemskih gibanj 
V sklopu miselnega festivala Civilno-družbene iniciative (CDI) se bo odvila javna tribuna z uvodnim predavanjem razvojnega ekonomista Bojana Radeja o povezovanju in krepitvi antisistemskih gibanj. Kako, zakaj in zakaj ne?

Menza pri koritu ob 21.30. Zeni geva, Ruins Alone (Japonska) in Jakuzi's Attemp.
V Menzo se vračajo japonski metalsko-eksperimentalci šus z imenom Zeni geva, tokrat v družbi njihovega derivata Ruins Alone in sosednjih Jakuzi's Attemp.
Dvorana Gustaf, Pekarna Maribor ob 21.00. Od Franclna možgani in Zmajev rep.

Od Franclna možgani predstavlja skupek novomeških glasbenih možganov, ki s pridom sodelujemo tudi v marsikateri drugi znani godbi. Njihova žanrska neulovljivost je primerljiva z neulovljivostjo Zmajevega repa.

Sobota, 17. april.

Channel Zero ob 22.00. HellEktro: Dark Matters.
HellEktro je ena izmed redkih, vendar kljub temu rednih stičišč goth in dark scene. Tokrat bo potekalo v obeležju izdaje albuma Dark Matters procudenta Torula.

Ponedeljek, 19. april.

Menza pri koritu ob 22.00. Devotos in Subverzivos (Brazilija).
Brazilija seveda nima samo Sepulture in včasih tudi Sepultura ni najhitrejši južnoameriški bend. Da ne omenjamo, da Sepultura ne prisega na punk in hardcore ritme, tako kot tokratna pospeševalca tempa ljubljanskega klubovja.
Fakulteta za družbene vede, predavalnica ob 14.00. CDI in Boštjan Videmšek: ideologija objektivnosti v novinarstvu
Javna tribuna, ki bo namenjena odkrivanju sodobnih oblik in zablod novinarstva ter kritičnemu pristopu h opevani novinarski objektivnosti tudi s pomočjo izkušenj znanega (proti)vojnega poročevalca Boštjana Videmška.
Tovarna Rog ob 18.00 CDI in Valerija Korošec: UTD - radikalni rez v sistem ali spodbuda kapitalizmu?
Še ena možnost za nagubana čela – javna tribuna, ki bo problematizirala idejo o univerzalnem temeljnem dohodku glede na sistemsko ureditev. Kaj pa, če ničesar ne spremeni?
Torek, 20. april.

Gala hala ob 22.00. Zenzile (Francija).
Zenzile so še eni izmed plejade francoskih dub kolektivov, ki v zadnjih letih često tresejo drobovja tudi obiskovalcem pod domačimi odri. Čeprav pogosto nepredvidljivi in žanrsko razgibani, pa z dolgo kilometrino, ki vključuje tudi sodelovanja z drugimi dub prvaki (npr. High Tone), pa vsekakor eni izmed prvakov močne francoske dub scene.
Kino Šiška ob 20.00. Postgravityart.
Petdeseturno procesiranje petdesetih koordinat petdesetletnega projekta Noordung 1995::2045. Glej na http://postgravityart.org/.
Menza pri koritu ob 21.00 Why?
Brkati poeti hip-hop indiejade očarajo z izvirno igrivostjo pisane besede in glasbeno neobremenjenostjo, navdušili pa bodo še tako žanrsko zakoličenega poslušalca.  

Sreda, 21. april.
Španski borci ob 18.00. CDI in Marta Gregorčič: radikalno izobraževanje
Z izkušeno aktivistko, ki se je srečala že z marsikaterim alternativnim načinom izobraževanja, o katerem mi pridni sistemski napiflanci nimamo pojma, se bo odvila javna tribuna o participatornem in nehierarhičnem izobraževanju.

Četrtek, 22. april.

Hostel Celica ob 14.00 CDI in Amnesty International Slovenije: delavnica o stereotipih
»Nimam predsodkov!« Si prepričan/a? Mi nismo. Se pa lahko skozi zabavno, interaktivno kratko delavnico preizkusiš in nam dokažeš nasprotno. Prijave se zbirajo na cdi@sou-lj.si. 
KUD France Prešeren ob 21.00. Mr. Fog.
Mr Fog ki prihaja iz Oxforda, je nase opozoril že z EP albumom »Keep Your Teeth Sharp«, tik pred izdajo v mesecu aprilu pa je tudi njegov prvi album. Avtor besedil, pevec, glasbenik in producent, ki v sebi združuje zmožnost združevanja očarljivih tonov s smiselno liriko, vse skupaj spretno zavito v napredno elektroniko, bo v letošnjem letu vsekakor deležen pozornosti, ki mu jo že izkazuje širša medijska podpora tako posameznih glasbenih mačkov kot glasbene revije Big Issue, NME in Clash magazine.
Kino Šiška ob 22.00. Balkanbeats: Deti Picasso (RUS).
Gre za silo zanimivo skupino, ki je svojo glasbo opisala kot "postmoderni prevod starodavne krščansko-armenske folk glasbe".
Petek, 23. april.

Kino Šiška ob 21.00. Deerhoof (ZDA) in Repetitor (SRB).
Skupina Deerhoof iz San Francisca mešajoč ljubko in kaotično, iz hrupa, sladkobnih melodij in eksperimentalnega duha ustvarja prijetno izzivalno in povsem posebno glasbo. Repetitor predstavljajo enega izmed stebrov nove beograjske scene, ki se je že večkrat predstavila tudi pri nas.
Sobota, 24. april.

KUD France Prešeren ob 20.00. Negligence.

Špil domačih trash-metalcev.

Channel Zero ob 22.00.: Elektroliza.18: Detroit Techno Militia (ZDA).

Detroit Techno Militia (DTM) je kolektiv DJ-jev in producentov na misiji širitve elektronskega zvoka domačega Detroita širom sveta. Z več kot 25-letnimi izkušnjami kombiniranega DJ-anja bosta DJ Seoul in T. Linder v Ljubljani predstavila svojo edinstveno mešanico techna, electra in turntablizma na štirih gramofonih. S spretnim miksanjem in skrečanjem vinilov nam vodilni zastavonoši DTM na 18. edicijo Elektrolize prinašata energijo in vzdušje, ki ga je redko videti v sferi elektronske glasbe.
Klub K4 ob 23.00. RDYO DJs in Ris Sounds – New.

Standardna ekipa RDYO, tokrat bojda zadnjič v tej sezoni. (Od)rolali bodo: Dubstep & Drum.n.Bass floor: JAMirko & Pier (RDYO DJs), Massimo & KoLTeK (RDYO DJs), Freeverse & Sunneh (Krunch it!! / Synaptic). Kus Kus 6 promo floor (roots, reggae, dancehall): Roots In Session Sounds / Pier, Fu, Shine.
Ponedeljek, 26. april.

Klub K4 ob 21.00. Dan Deacon&Kleemar.
Klub na Kersnikovi bo tokrat vrata netipčno odprl že v ponedeljek. To pa pomeni, da v organizaciji ŠKUC-Bube, Brata in Sestre ter K4 v Ljubljano prihaja, kot pravijo, profet nizkoproračunske, naredi-in-izvedi-sam elektronske glasbe  Dan Deacon. Družbo mu dela prekmurski elektronsko-vsestranski Kleemar.

Torek, 27. april.

Tovarna Rog ob 22.00. Start Today.
Na dan zmage s hardcorom proti fašizmu.

Sreda, 28. april
Atrij ZRC SAZU ob 18.00 CDI in DPU: Okrogla miza A La Bolognese
Panelne diskusije o univerzitetnih reformah in študentskih protestih po Evropi in svetu se bodo udeležili aktivni udeleženci aktualnih študentskih protestov, zasedb in blokad univerz iz Nemčije, Avstrije, Italije, Francije, Hrvaške, Bosne, Srbije in ti.
Petek, 30. april.

Gala hala ob 20.00. Kandžija. 
Trenutno verjetno najbolj vroče ime raperske scene iz nekdanje Jugoslavije, vsaj znotraj nestandarde prezentacije hiphop kulture, je osiješki freestylerski manijak KANDŽIJA. Kandžijo smo že davnega leta 2004 videli na enem od Rapetkov, kjer je skupaj s Settom nastopil kot gost na promociji albuma N'toka. V tem času se je eden največjih talentov ex-yu rap scene iz talentiranega raperskega mladinca povsem uveljavil znotraj območja malce drugačnega hiphop križanca in postal pravcata zvezda balkanskih TV in radijskih programov. Njegov pohod na vrhove raznoraznih lestvic, s humorja polnimi pa tudi angažiranimi zgodbami in besedili pa se je zgodil tako na ravni povsem podtalnih medijev, kot tudi na raznoraznih MTV-jevskih in sorodnih lestvicah. 

Menza pri koritu ob 22.00. Zu (Italija) in Žoambo Žoet Workestrao (SLO).
Izrazito svojeglavi in shizofreni kombinaciji bobnov, basa in – tu prihaja presenečenje – saksofona bodo delali družbo domači ŽŽW. Velja pa seveda tudi obratno.
Dvorana Gustaf, Pekarna Maribor ob 22.00. Drek u pest in Sirotinje.
Pankersko žganje iz zakladnice kranjskega Izbruhovega bazena.

Torek, 4. maj.

Gala hala. D.O.A. (Kanada), Exploited (VB) in Al and the black cats (ZDA).

V preteklih mesecih je Ljubljano obiskalo kar nekaj punk fotrov, a je kljub temu tokratni arzenal še posebno močen. Gre namreč za dve legendarni hardcore in punk skupine, in sicer D.O.A. in The Exploited! Če nič drugega, ste od slednjih po vsej verjetnosti zasledili tisto slavno smrtno glavo z irokezo, ki še sedaj pristaja na prsih marsikaterega mladinca. Po mainstreamovsko bi se tako lahko celo reklo, da gre za enega izmed vrhuncev sezone. 

Ponedeljek, 10. maj.

Menza pri koritu ob 21.00. Messer Chups (Rusija).
Dokaz, da se ne surfa samo po kalifornijskih valovih. Dvojico, ki prisegata na vampirski-surf se splača videti – dobesedno. Ne verjamete? Poglejte na internet.

Sreda, 12. maj.

Kino Šiška ob 20.00. Secret Chiefs 3 (ZDA), Fat 32 (FR) in Congs for Brums (ZDA).
Etno jazz orientalski surf perzijski kinematografski free rock orkester v družbi francoskih FAT32 in Congs for Brums, solo projekta Chesa Smitha, bobnarja Secret Chiefs 3.
